text: Sådan sparer man to milliarder
  18 maj 2015 kl. 20.11
  Ekspert: Aarhus behøver ikke en ny lufthavn. Jylland har nok.
  Politikerne i Aarhus har fået foretaget en analyse for at finde ud af, hvor en ny lufthavn ved Aarhus skal placeres.
  Men Jylland har rigeligt med lufthavne, siger Ole Kirchert Christensen, redaktør på branchemediet check-in.dk.
  - Det kan godt være, at man bare skal kalde Billund Lufthavn for Billund-Aarhus Lufthavn. Så har Aarhus fået sin lufthavn, og vi sparer to milliarder kroner, siger han til Ritzau.
  En ny lufthavn ved Aarhus vil koste to milliarder kroner og vil først være klar i 2025.
  - Både Billund og Aalborg Lufthavn bliver forsynet med baneforbindelser i 2020. De to lufthavne vil fortsætte med at styrke deres positioner, mens en eventuelt ny lufthavn skal i gang med at opbygge et marked, hvilket bliver meget, meget svært, siger Ole Kirchert Christensen.
  